Badning er frarådet på flere badestrande i Øresund, fordi de små blågrønalger, som kan give udslæt på huden, er i fuldt flor rundt om i vandet.

Den seneste måned er de vokset i størrelse i Østersøen, men årsagen er ikke kun det varme og stille vejr. Det er den sidste og udløsende faktor, udtaler professor ved Aarhus Universitet Stiig Markager til Ingeniøren.

»Der er tale om et stort samspil, og den underliggende årsag til, at vi ser de her blågrønalger er, at der er udledt alt for meget kvælstof og fosfor i Østersøen og danske farvande,« siger Stiig Markager.

»Iltsvind skaber en voldsom ændring af kemien i havbunden, og den fosfor, der normalt ligger bundet i sedimentet, bliver pludselig frigivet i store mængder. Det giver næring til blågrønalgerne, så der er en klar sammenhæng med iltsvind,« siger Stiig Markager.

Ifølge ham er der kun en ting at gøre: Blive ved med at arbejde for de bedste mulige miljøhandlingsplaner for Østersøen, der omfatter en reduktion af både kvælstof og fosfor.